Oliver Kapanen

**Oliver Ville Johannes Kapanen** (s. 29. heinäkuuta 2003 Timrå, Ruotsi) on suomalainen jääkiekkoilija, joka pelaa NHL-seura Montreal Canadiensissa. Kapanen on pelipaikaltaan keskushyökkääjä. Hän laukoo oikealta.

## Ura
### Seuraura
#### Juniorivuodet
Kapanen syntyi Ruotsin Timråssa, kun hänen isänsä Kimmo pelasi tuolloin Elitserien-joukkue Timrå IK:ssa. Oliver aloitti jääkiekkoilun omien sanojensa mukaan noin viisivuotiaana. Hän kokeili sekä maalivahdin että kenttäpelaajan rooleja, kunnes Kapanen löysi itsensä keskushyökkääjän paikalta omien sanojensa mukaan 10–11-vuotiaana. Hänen kasvattajaseuransa on Kalevan Pallo. Kaudella 2019–2020 Kapanen toimi seuran B-nuorten varakapteenina. Hänet valittiin kauden päätteeksi B-nuorten SM-sarjan ensimmäiseen tähdistökentälliseen.

Kaudeksi 2020–2021 Kapanen teki KalPan kanssa 2+1-vuotisen SM-liigasopimuksen. Hän pelasi kautensa kuitenkin lähes kokonaan seuran U20-joukkueessa, eikä Kapanen tehnyt vielä liigadebyyttiään. Kapanen nousi jo 17-vuotiaana joukkueensa kapteenistoon. Hän oli KalPan paras pistemies ja maalintekijä tehopistein 25+16=41. Kapanen jakoi koko U20 SM-sarjan maalipörssin voiton Ässien Leevi Viitalan kanssa. Hänelle ei kuitenkaan jaettu maalipörssin voittajalle myönnettävää Arto Javanainen -palkintoa, sillä sarjan joukkueet eivät saaneet tasapuolisesti otteluita koronaviruspandemian aiheuttamien rajoitusten ja karanteenien vuoksi. Kapanen jakoi myös pistepörssin 11. sijan Jukurien Markus Odenin kanssa. Hänet valittiin U20 SM-sarjan marraskuun kuukauden nuoreksi pelaajaksi. Maaliskuussa 2021 KalPa lainasi Kapasen loppukauden kattavalla sopimuksella Mestis-joukkue Joensuun Kiekko-Poikiin. Hänen debyyttinsä miesten peleissä kuitenkin siirtyi parilla viikolla, kun Kapanen määrättiin karanteeniin korona-altistuksen vuoksi. Päästyään Kiekko-Poikien vahvuuteen hän sai erityisluvan käyttää isoisänsä Hannu Kapasen käyttämää pelinumeroa 9, jonka seura oli jäädyttänyt. Oliver Kapanen pelasi lopulta piste per peli -tahdilla viisi runkosarjaottelua tehopistein 3+2=5. Kapanen ei kuitenkaan pelannut enää pudotuspeleissä, sillä hän siirtyi valmistautumaan alle 18-vuotiaiden MM-kilpailuihin.

#### NHL-varaus ja debyytti SM-liigassa
Montreal Canadiens varasi Kapasen toisella kierroksella 64. pelaajana . Hän teki KalPassa SM-liigadebyyttinsä kauden 2021–2022 avauskierroksella 10. syyskuuta 2021 vieraissa Mikkelin Jukureita vastaan. Kapanen merkittiin KalPan nelossentteriksi laidoilleen Benjamin Korhonen ja Jaromír Pytlík. Hän sai ottelussa jääaikaa 7.11 minuuttia ja Kapaselle merkittiin teholukema –1. Ottelu eteni voittomaalikilpailuun, jossa hän pääsi yrittämään maalintekoa, mutta Kapanen ei kuitenkaan onnistunut yrityksessään. Kapasen debyyttiin liittyi erikoisuus, sillä samassa ottelussa KalPassa liigadebyyttinsä teki myös hänen samana vuonna syntynyt serkkunsa Konsta Kapanen. Liigauransa avausmaalin Oliver Kapanen teki seitsemännessä ottelussaan 23. lokakuuta 2021 vieraissa Tampereen Ilvestä vastaan. Hän sai ottelussa myös kakkossyöttöpisteen Henri Knuutisen tekemään maaliin. Kapasen kausi jäi hieman rikkonaiseksi loppuvuonna 2021 tulleen loukkaantumisen vuoksi. Hän pelasi KalPan SM-liigajoukkueessa kauden aikana 16 runkosarjaottelua tehopistein 1+1=2. 

Helmikuussa 2022 KalPa lainasi Kapasen ja maalivahti Juha Jatkolan kahden ottelun ajaksi SM-liigajoukkue Oulun Kärppiin, kun joukkueesta oli lukuisia pelaajia sivussa koronavirustartuntojen vuoksi. Hän teki niissä kaksi syöttöpistettä. Kapanen pelasi kauden 2021–2022 aikana miesten pelejä myös kahdeksan ottelun verran lainalla Mestis-joukkue Iisalmen Peli-Karhuissa. Hän pelasi myös osan kaudestaan vielä KalPan U20-joukkueessa. Kapanen jakoi tehopistein 3+8=11 koko U20 SM-sarjan pudotuspelien pistepörssin voiton joukkuetoverinsa Kasper Puution kanssa. Kapanen voitti kauden päätteeksi SM-hopeaa.

#### Läpimurto SM-liigassa
Varsinaisella tulokaskaudellaan 2022–2023 Kapanen teki läpimurtonsa SM-liigassa. Hän teki runkosarjassa 55 ottelussa tehopisteet 10+17=27, joilla Kapanen sijoittui tulokkaiden pistepörssissä toiseksi edellään vain Jukurien Niko Huuhtanen. Pudotuspeleissä hän pelasi seitsemän ottelua tehden yhden syöttöpisteen. Kapanen oli kauden päätteeksi kolmen loppukilpailijan joukossa ehdolla SM-liigan vuoden tulokkaalle myönnettävän Jarmo Wasaman muistopalkinnon voittajaksi, mutta hän sijoittui äänestyksessä lopulta toiseksi, kun palkinnon vei Jukurien hyökkääjä Niko Huuhtanen. Joulukuussa 2022 hän teki KalPan kanssa vuoden mittaisen jatkosopimuksen. 

Kausi 2023–2024 Kapasella alkoi nihkeästi ja hän teki kymmenessä ensimmäissä ottelussa vain kolme syöttöpistettä. Kapanen edusi KalPaa vuodenvaihteessa Spengler Cupissa, jonka jälkeen hän muodosti loppukaudella toimivan ketjun Juuso Mäenpään ja Matyáš Kantnerin kanssa. Kapanen teki 51 runkosarjaottelussa tehopisteet 14+20=34, joilla hän oli joukkueen neljänneksi paras pistemies. Kapasen tehopisteistä 24 syntyi kevätkaudella. 

Kapanen teki SM-liigauransa ensimmäisen pudotuspelimaalin ensimmäisen kierroksen ensimmäisessä ottelussa 15. maaliskuuta 2024 Vaasan Sportia vastaan. Hänen osumansa jäi KalPan 4–1-voittoon päättyneen ottelun voittomaaliksi. Kapanen sai ottelussa myös kakkossyöttöpisteen Benjamin Korhosen tekemään maaliin. Kari Nieminen valitsi hänet ottelun Alumnien tähtien ykköstähdeksi. Seuraavassa vieraissa pelatussa ottelussa 17. maaliskuuta 2024 Kapanen onnistui jälleen tekemään KalPan voittomaalin, joka ratkaisi joukkueelle 2–4-voiton ja puolivälieräpaikan. Hän sai myös kakkossyöttöpisteen Matyáš Kantnerin tekemään maaliin. Kenth Vesterlund valitsi Kapasen ottelun Alumnien tähtien ykköstähdeksi. Kapanen onnistui tekemään voittomaalin myös toisessa puolivälieräottelussa Tampereen Ilvestä vastaan. Kaikkiaan hän teki pudotuspelien aikana 13 ottelussa tehopisteet 7+7=14, joilla Kapanen ja Juuso Mäenpää rikkoivat KalPan SM-liigahistorian yhden kauden pudotuspelien piste-ennätyksen, joka oli Oliverin sedän Sami Kapasen (6+7=13) hallussa keväältä 2010. Kaksikko jakoi koko liigan pistepörssin voiton Tapparan Anton Levtchin, Kärppien Teemu Turusen ja Pelicansin Ryan Laschin kanssa. Kapanen oli myös KalPan paras maalintekijä.

#### NHL-sopimus
Toukokuussa 2024 uutisoitiin Kapasen siirtyvän kaksivuotisella sopimuksella Ruotsiin hänen syntymäkaupunkinsa joukkueeseen SHL-liigan Timråhon, jonka urheilutoimenjohtajana oli hänen isänsä Kimmo. Kuitenkin kuukautta myöhemmin kesäkuussa Kapanen teki kolmivuotisen NHL-tulokassopimuksen Montreal Canadiensin kanssa. Samana päivänä Timrå kertoi X-tilillään hänen hakevan pelipaikkaa Canadiensin syksyn harjoitusleiriltä, mutta palaavan lainalle Timrån vahvuuteen, mikäli Kapanen jäisi ilman NHL-paikkaa. 

Syksyn 2024 harjoitusleirin päätteeksi Kapanen sai paikan Canadiensin NHL-kauden 2024–2025 avauskokoonpanosta. Hän teki teki NHL-debyyttinsä runkosarjan avauskierroksella 10. lokakuuta 2024 vierasottelussa Boston Bruinsia vastaan. Kapanen sai ottelussa jääaikaa 10.22 minuuttia. Hän teki myös ensimmäisen NHL-tehopisteensä syöttämällä Kaiden Guhlen tekemän maalin. Kapanen pelasi Canadiensissa alkukaudella kaikkiaan 12 ottelua tehden kaksi syöttöpistettä, kunnes marraskuussa seura tiedotti lainaavansa Kapasen loppukaudeksi Timrån vahvuuteen. Siellä hän teki 36 runkosarjaottelussa 15 maalia ja yhteensä 35 tehopistettä, ja kuudessa pudotuspeliottelussa kolme tehopistettä. Timrån kauden päätyttyä huhtikuussa 2025 Kapanen kutsuttiin takaisin NHL:ään vahvistamaan pudotuspelipaikkaa jahtaavaa Canadiensia. Joukkueen pudottua pudotuspelien ensimmäisellä kierroksella, Kapanen jatkoi kauttaan Canadiensin AHL-yhteistyöseura Laval Rocketissa, jossa hän teki 11 pudotuspeliottelussa kolme maalia ja yhteensä kuusi tehopistettä.

Kauden 2025–2026 Kapanen aloitti Montreal Canadiensin kokoonpanossa. Koska hän pelasi aiemmalla kaudella vähemmän kuin 25 NHL:n ottelua, oli kausi 2025–2026 hänen virallinen tulokaskautensa. Kapanen aloitti kautensa historiallisesti tekemällä uransa ensimmäisen NHL-maalin kauden avausottelussa Toronto Maple Leafsia vastaan 8. lokakuuta 2025. Kyseessä oli alivoimamaali, mikä teki hänestä vasta viidennen pelaajan seuran historiassa, joka on onnistunut tekemään uransa ensimmäisen maalin vajaalukuisena. Alun perin kolmosketjun keskushyökkääjänä aloittanut Kapanen nousi nopeasti joukkueen kakkossentteriksi, muodostaen tehokkaan ketjun yhdessä venäläislupaus Ivan Demidovin ja kesken kauden hankitun Alexandre Texierin kanssa. Päävalmentaja Martin St. Louis kehui Kapasen kypsyyttä ja monipuolisuutta, sanoen ”on valmentajalle ihanteellinen tilanne, kun käytössä on noin valmis pelaaja”. Tammikuun 11. päivään 2026 mennessä hän johti NHL:n tulokkaiden maalipörssiä 13 maalilla, johon viimeisten 30 vuoden aikana samalla ottelumäärällä olivat kyenneet Canadiensin tulokashyökkääjistä Cole Caufield (18), Rafael Harvey-Pinard (15), Brendan Gallagher (15), Michael Ryder (15) ja Saku Koivu (15).

### Maajoukkueura

#### A-maajoukkue
Kapanen on pelannut Suomen A-maajoukkueessa yhteensä 16 ottelua tehopistein 7+2=9. Hänet valittiin ensimmäisen kerran A-maajoukkueeseen vuoden 2024 Beijer Hockey Gamesiin, kun Miro Aaltonen ja Henrik Haapala joutuivat jättämään turnauksen väliin. Kapanen sai tililleen ensimmäisen A-maaottelunsa turnauksen Karlskogassa pelatussa avausottelussa 8. marraskuuta 2024 Sveitsiä vastaan. Kapanen merkittiin Suomen 13. hyökkääjäksi, eikä hän saanut lopulta peliaikaa. Ensimmäiset jääaikansa A-maajoukkueessa Kapanen sai seuraavassa ottelussa 10. helmikuuta 2024 Karlstadissa Tšekkiä vastaan. Hänet merkittiin heti Suomen ykkössentteriksi laidoilleen toinen debytantti Joona Luoto sekä Pekka Jormakka. Ensimmäisen A-maajoukkuemaalinsa Kapanen teki Betano Hockey Gamesissa 2. toukokuuta 2024 Brnossa turnauksen isäntäjoukkue Tšekkiä vastaan. Hän sai ottelussa myös kakkossyöttöpisteen Jere Innalan maaliin, joka syntyi vastustajan tyhjään maaliin.

Kapanen edusti Suomea MM-kilpailuissa vuonna 2024. Turnauksen toisessa ottelussa Britanniaa vastaan hän onnistui tekemään kypärätempun, kun Suomi voitti ottelun lukemin 8–0. Kapanen valittiin joukkueensa ottelun parhaaksi pelaajaksi. Seuraavassa ottelussa Norjaa vastaan hän teki kaksi maalia, kun Suomi voitti ottelun lukemin 1–4. Kapanen teki turnauksessa kahdeksassa ottelussa kaikkiaan kuusi maalia, joilla hän voitti joukkueen sisäisen piste- ja maalipörssin. Valmentajat valitsivat Kapasen Suomen turnauksen yhdeksi kolmesta parhaasta pelaajasta.

Kapanen valittiin Suomen joukkueeseen vuoden 2026 talviolympialaisiin.

#### Nuorten ja poikien maajoukkueet
Kapanen pelasi myös alle 20-vuotiaiden MM-kilpailuissa vuonna 2022 ja 2023, joista ensimmäinen turnaus päättyi hopeaan. Jälkimmäisessä turnauksessa hän toimi Suomen kapteenina. Kapanen valittiin Slovakiaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Kapanen pelasi myös alle 18-vuotiaiden MM-kilpailuissa vuonna 2021. Hän loukkaantui turnauksen avausottelussa Venäjää vastaan, kun Kapanen kaatui kiekontavoittelutilanteessa hurjan näköisesti pää edellä päin laitaa, kun hänen luistelimensa osuivat yhteen Nikolai Makarovin luistinten kanssa. Kapanen oli sivussa kolmesta ottelusta, mutta hän kuntoutui puolivälierävaiheeseen. Yhteensä Kapanen on pelannut 39 nuorten ja 12 poikien maaottelua.

## Pelityyli
Kapanen on itse kertonut sentterinä pelatessaan pyrkivänsä rytmittämään ketjun peliä ja jakamaan kiekkoa laitoihin, tekemään tilaa muille ja sitä kautta auttamaan hyökkäyspeliä. Hän on maininnut kehityskohteikseen yleispelaamisen ja luistelun. Jatkoaika.com-verkkolehden toimittaja Riku Isokosken mukaan Kapasen laukaus on varsin hyvä ja hän pystyy viimeistelemään osumia monipuolisesti. Isokosken mukaan Kapasen pitäisi kuitenkin pystyä kehittämään luisteluaan.

Kapanen on maininnut esikuvakseen Steven Stamkosin ja kertonut seuranneensa NHL:stä eniten hänen otteitaan.

## Muuta
Kapasen isä Kimmo pelasi omalla urallaan SM-liigassa maalivahtina pudotuspelit mukaan lukien yhteensä 334 ottelua. Hän pelasi myös viitenä kautena Ruotsissa ja yhtenä kautena Saksassa. Kimmo toimi pelaajauransa jälkeen KalPassa eri seurajohtotehtävissä vuoteen 2017 asti, joista vuodet 2011–2013 toimitusjohtajana. Hän toimii nykyään Jääkiekon SM-liigaseura Oulun Kärppien urheilutoimenjohtajana. Oliver Kapasen setä Sami pelasi hyökkääjänä pudotuspelit mukaan lukien yhteensä 918 NHL-ottelua. Suomen A-maajoukkueessa hän oli saavuttamassa muun muassa kahta olympiapronssia (Lillehammer vuonna 1994 ja Nagano vuonna 1998) ja maailmanmestaruuden vuonna 1995. Sami toimi myös Suomen kapteenina vuosien 2009 ja 2010 maailmanmestaruuskilpailuissa. Hän toimi vuodet 2003–2020 KalPan pääomistajana sekä pelaajauransa jälkeen myös päävalmentajana, toimitusjohtajana ja puheenjohtajana. Sami toimii nykyään myöskin pelaaja-agenttina. Hänet on aateloitu Suomen Jääkiekkoleijonaksi numerolla 224.

Oliver Kapasen serkut ja Samin pojat Kasperi ja Konsta ovat myös jääkiekkohyökkääjiä. Heistä Kasperi pelaa NHL-seura Edmonton Oilersissa, ja hän on Pittsburgh Penguinsin ensimmäisen kierroksen varaus . Oliverin kanssaan samana vuonna syntynyt Konsta Kapanen pelaa KalPan SM-liigajoukkueessa. Serkusten isoisä on entinen maajoukkuehyökkääjä ja olympiakävijä (Innsbruck 1976) Hannu Kapanen, joka on tehnyt myöhemmin valmennusuran SM-liigassa. Hänet on aateloitu Suomen Jääkiekkoleijonaksi numerolla 159. Serkusten isosetä Jari Kapanen pelasi hyökkääjänä 15 kautta Suomen pääsarjatasolla. Kapasen suvusta kuusi on kiekkoillut eri maajoukkueissa ja viisi IIHF:n alaisissa arvokisoissa. Hockey Hall of Famen mukaan vastaavaan ei ole yltänyt mikään toinen kiekkosuku.

Oliver Kapanen valmistui merkonomiksi Savon ammattiopistosta keväällä 2022.

## Tilastot

## Lähteet
*
*
*

### Viitteet